РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/64-21

08. март 2021. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 5. МАРТА 2021. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Соња Тодоровић, Момир Стојилковић, Велибор Станојловић, Оља Петровић, Љубинко Ракоњац, Дијана Радовић, Никола Кожовић, Јелисавета Вељковић и Ненад Филиповић.

Седници нису присуствовали чланови Одбора: Марко Зељуг и Арпад Фремонд.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Ненад Катанић, помоћник министра, Небојша Милосављевић, директор Управе за заштиту биља, Глигорије Веселиновић, Сектор за међународну сарадњу.

Пре утврђивања дневног реда, његову допуну предложио је Верољуб Матић са тачком: Допуна Уредбе о расподели подстицаја у пољопривреди и руралном развоју.

Одбор је једногласно прихватио овај предлог за допуну дневног реда.

Другу допуну је предложио председник Одбора Маријан Ристичевић са тачком: Ургенција за исплату заосталих подстицаја у пољопривреди.

Одбор је једногласно прихватио овај предлог за допуну дневног реда.

Председник Одбора затражио је члановима Одбора да се изјасне о целокупном дневном реду, те је Одбор једногласно усвојио следећи

Дневни ред

1. Разматрање Предлога закона о потврђивању Конвенције о трговини житарицама, 1995, који је поднела Влада (број 011-284/21 од 19. фебруара 2021. године);
2. Допуна Уредбе о расподели подстицаја у пољопривреди и руралном развоју;
3. Ургенција за исплату заосталих подстицаја у пољопривреди.

Пре почетка расправе о тачкама дневног реда, усвојен је записник са четврте седнице Одбора, која је одржана 4. фебруара 2021. године, у тексту у коме је и предложен.

Прва тачка дневног реда - Разматрање Предлога закона о потврђивању Конвенције о трговини житарицама, 1995.

Јелена Благојевић, државни секретар, је на почетку излагања истакла да је Међународни Житарски Савет (IGC), међувладина организација која је основана са циљем да се поспеши међународна сарадња у трговини житарицама, промовише отвореност и коректност у сектору житарица као и да се допринесе стабилности тржишта житарица и унапреди светска безбедност у храни. Око 56 држава су чланице ове организације. Тржишни услови за житарице, пиринач и уљарице посматрају се на дневној бази, кроз промет дневних извештаја и одржавање интернет информационе услуге, а Савет формално размењује информације о тржишним условима на састанцима одбора и седницaма Савета. Годишња IGC Конференција житара је јавни форум за дискусију и прилика да се окупе међународни купци и продавци, представници индустрије и креатори политике на једном месту. Тржишне информације о житарицама, пиринчу и уљарицама доступне су на јавној интернет страници и путем претплате. Међународни Житарски Савет, такође, пружа дневне котације извозних цена и извештаје са тржишта, заједно са приступом својим обимним базама података, владама чланицама. У октобру 2012. године, IGC се придружио Секретаријату информационог система пољопривредног тржишта. Иницијатива је основана на захтев министара пољопривреде групе Г20. Обухвата четири усева (пшеницу, кукуруз, пиринач и соју) и има за циљ да промовишс транспарентност тржишта хране и координацију активности политике као одговор на несигурност на тржишту. Међународни Житарски Савет сваке године одржава две редовне седнице Савета, било у Лондону или у земљама чланицама. Његове функције су надгледање спровођења Конвенције о трговини житарицама, 1995, расправљање о тренутним и перспективним кретањима на тржишту житарица и праћење промена у националној политици житарица и њихових тржишних импликација. Свака чланица је одређена као увозник или извозник на основу своје просечне трговине житарицама, пиринчем и уљарицама. Председавајући и заменик председавајућег бирају се сваке године, а места се мењаују између чланова извозника и увозника. Међународни Житарски Савет је други у свету, после Америчког министарства пољопривреде, у прикупљању, анализи и извештавању о тржишту житарица и уљарица и у томе јесте значај ове организације. Подаци и пројекције битни су за креирање полтитика на државним нивоима у секторима житарица и уљарица. Чланство би било значајно у смислу промоције резултата трговине и приступа значајном броју података за анализу и утврђивање политике у периодима који предстоје а потврђивањем Конвенције омогућује се њено ступање на снагу, закључила је на крају излагања државни секретар, Јелена Благојевић.

Одбор је већином гласова ( 13 за, 1 није гласао ), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Конвенције о трговини житарицама, 1995.

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда - Допуна Уредбе о расподели подстицаја у пољопривреди и руралном развоју.

Народни посланик Верољуб Матић је образлажући ову тачку дневног реда истакао да се допуне Уредбе односе на члан 9. став 3. где поред набројаних пет округа треба додати и Мачвански и Сремски управни округ. Такође, када је реч о премији осигурања предложио је да она и за ова два округа износи максималних 70%. Разлози за допуну ове Уредбе леже у чињеници да су наведена два управна округа у непосредној близини Босне и Херцеговине, која има слабу противградну заштиту, те је стога ризик за већи проценат града који се може изручити на ове пољопривредне површине, знатно увећан. Када би се направила анализа угрожености од града, у задњих 15-20 година сигурно би ова два округа заузимала прво место, истакао је на крају излагања Верољуб Матић и додао да се допуном Уредбе и ова два округа доводе у равноправан положај са преосталих пет управних округа.

У дискусији су учествовали Маријан Ристичевић, председник Одбора и Милија Милетић, народни посланик.

Након расправе о тачки дневног реда Одбор је једногласно донео следећи

З а к љ у ч а к

Одбор препоручује дa се хитно допуни Уредба о расподели подстицаја у пољопривреди и руралном развоју у 2021. години, тако да се у члану 9. став 3. додају Мачвански и Сремски управни окрузи.

Трећа тачка дневног реда - Ургенција за исплату заосталих подстицаја у пољопривреди.

Председник Одбора, Маријан Ристичевић је образлажући ову тачку дневног реда објаснио да је реч о заосталим подстицајима из 2018, 2019. и 2020. године и да овом ургенцијом Одбор захтева да Министарство пољопривреде, шумарства и водопривреде заједно са Министарством финансија изнађе средства за нормализацију исплате заосталих подстицаја и несметану исплату доспелих подстицаја.

У дискусији је учествовао народни посланик Љубинко Ракоњац.

Након расправе о тачки дневног реда Одбор је једногласно донео следећи

З а к љ у ч а к

Одбор тражи од Владе, Министарства пољопривреде, шумарства и водопривреде и Министарства финансија да се изнађу средства за несметану исплату заосталих подстицаја и подстицаја који ће доспети.

Пошто других питања и предлога није било, седница је закључена у 11.45часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић